ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου επί της πρότασης οδηγίας του Ευρωπαϊκού Κοινοβουλίου και του Συμβουλίου σχετικά με τις ειδικές διατάξεις για τα οχήματα που χρησιμοποιούνται για τη μεταφορά επιβατών και διαθέτουν άνω των οκτώ θέσεων εκτός της θέσεως του οδηγού και την τροποποίηση της οδηγίας 70/156/EOK του Συμβουλίου

1997/0176 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση του Συμβουλίου επί της πρότασης οδηγίας του Ευρωπαϊκού Κοινοβουλίου και του Συμβουλίου σχετικά με τις ειδικές διατάξεις για τα οχήματα που χρησιμοποιούνται για τη μεταφορά επιβατών και διαθέτουν άνω των οκτώ θέσεων εκτός της θέσεως του οδηγού και την τροποποίηση της οδηγίας 70/156/EOK του Συμβουλίου

1. ΙΣΤΟΡΙΚΟ

-Ημερομηνία διαβίβασης της απόφασης στο ΕΚ και το Συμβούλιο [COM(1997) 276 τελικό - 1997/0176 (COD)]: 18.6.1997

-Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: 18.11.1998

-Ημερομηνία γνωμοδότησης της Οικονομικής και Κοινωνικής Επιτροπής: 25.2.1998

-Ημερομηνία έκδοσης της κοινής θέσης: 28.9.2000

2. ΣΚΟΠΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Ο σκοπός της παρούσας πρότασης είναι να καθιερωθεί ευρωπαϊκό σύστημα για την έγκριση τύπου οχημάτων τα οποία χρησιμοποιούνται για τη μεταφορά επιβατών και διαθέτουν άνω των οκτώ θέσεων εκτός της θέσεως του οδηγού (λεωφορεία και πούλμαν). Όπως συμβαίνει για άλλες επιμέρους οδηγίες σχετικά με την έγκριση τύπου οχημάτων (εκτός των οχημάτων κατηγορίας Μ1, δηλαδή τα επιβατικά αυτοκίνητα), η παρούσα οδηγία θα βασισθεί στην εναλλακτική δυνατότητα εναρμόνισης: οι κατασκευαστές θα έχουν τη δυνατότητα να ζητούν για τα οχήματα που κατασκευάζουν έγκριση ΕΚ τύπου ή να επιλέξουν τις διάφορες εγκρίσεις τύπου σύμφωνα με εθνική νομοθεσία. Σε μεταγενέστερο στάδιο η Επιτροπή προτίθεται να υποβάλει πρόταση με την οποία να καταστεί υποχρεωτική η έγκριση ΕΚ τύπου.

Η πρόταση έχει ευθυγραμμιστεί με τους διεθνείς κανονισμούς που έχουν εκπονηθεί από την Οικονομική Επιτροπή των Ηνωμένων Εθνών για την Ευρώπη (ΟΕΕ/ΗΕ).

3. ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1 Σύντομα γενικά σχόλια επί της κοινής θέσης

Στην κοινή θέση επί των νευραλγικών ζητημάτων της εσωτερικής αγοράς και των μεταφορών και κοινωνικών πολιτικών, το Συμβούλιο δεν επέφερε ουσιαστική αλλαγή στην αρχική πρόταση της Επιτροπής.

3.2 Η αντιμετώπιση επί των τροπολογιών που επέφερε το Ευρωπαϊκό Κοινοβούλιο σε πρώτη ανάγνωση: μετά από μακροχρόνιες συζητήσεις και εξέταση του καταλόγου των άνω των εκατό προτάσεων τροποποιήσεων, το Ευρωπαϊκό Κοινοβούλιο επέλεξε ριζοσπαστική προσέγγιση προτείνοντας την ακύρωση όλων των τεχνικών παραρτημάτων και την ίδρυση ομάδας εργασίας που θα είναι αρμόδια για την ανάπτυξη των τεχνικών προτύπων επ'αυτού του θέματος. Η Επιτροπή δεν ήταν σε θέση να υποστηρίξει αυτή την προσέγγιση και κατά συνέπεια δεν τροποποίησε την αρχική της πρόταση.

3.3 Η θέση της Επιτροπής επί των νέων διατάξεων που εισήγαγε το Συμβούλιο:

το Συμβούλιο κατ'ομοφωνία δεν μπορούσε να αποδεχθεί την ριζοσπαστική προσέγγιση που πρότεινε το Κοινοβούλιο και χρησιμοποίησε την πρόταση της Επιτροπής ως βάση για την κοινή θέση του. Η Επιτροπή θεωρεί ότι η πρότασή της δεν έχει αλλαχθεί κατ'ουσίαν. Πρέπει να επισημανθεί ότι τα ζητήματα της εσωτερικής αγοράς έχουν ενισχυθεί με την άρση ορισμένων εξαιρέσεων που επέτρεπε προηγουμένως η πρόταση.

3.4 Όσον αφορά την προσαρμογή στην τεχνική πρόοδο, τροποποιημένο άρθρο το οποίο περιέχει τη νέα διαδικασία επιτροπολογίας που απορρέει από τη θέση σε ισχύ της Συνθήκης του Άμστερνταμ αντικαθιστά πλέον το άρθρο που αφορούσε την προγενέστερη διαδικασία. Στα τεχνικά παραρτήματα, μετά τις διεξοδικές συζητήσεις των εμπειρογνωμόνων από τα κράτη μέλη, ορισμένες παράμετροι έχουν ελαφρώς προσαρμοστεί για να ανταποκρίνονται στην σημερινή κατάσταση που επικρατεί στην αγορά. Η Επιτροπή πρότεινε επίσης ορισμένες δηλώσεις στην κοινή θέση του Συμβουλίου προκειμένου να προετοιμάσει το έδαφος για την μελλοντική εξέλιξη της εν λόγω οδηγίας ώστε να ανταποκρίνεται στην ταχύρυθμη τεχνολογική εξέλιξη των λεωφορείων και των πούλμαν.

4. ΣΥΜΠΕΡΑΣΜΑ

Η Επιτροπή υποστηρίζει την κοινή θέση.

5. ΔΗΛΩΣΕΙΣ ΠΟΥ ΕΠΙΣΥΝΑΠΤΟΝΤΑΙ ΣΤΗΝ ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ

5.1 Δήλωση της Επιτροπής σχετικά με τα σχολικά λεωφορεία

«Η Επιτροπή δηλώνει ότι θα εκπονήσει όσο το δυνατόν συντομότερα τροποποίηση της παρούσας οδηγίας με σκοπό να εισαχθούν ειδικές διατάξεις για τα οχήματα που έχουν σχεδιαστεί για τη μεταφορά μαθητών.» (βλέπε παράρτημα I, παράγραφος 1.2.4)

5.2 Δήλωση της Επιτροπής όσον αφορά τα οχήματα που απαριθμούνται στο παράρτημα Ι παράγραφος 1.2

«Ως προς τα απαριθμούμενα στην παράγραφο 1.2 του παραρτήματος Ι οχήματα τα οποία εξαιρούνται από το πεδίο εφαρμογής της παρούσας οδηγίας, τα κράτη μέλη δύνανται να εξακολουθήσουν να εφαρμόζουν την εθνική νομοθεσία.»

5.3 Δήλωση του Συμβουλίου και της Επιτροπής όσον αφορά το διαμέρισμα κινητήρα

«Το Συμβούλιο και η Επιτροπή θεωρούν ότι η oδηγία 95/28/ΕΚ, σχετικά με τη συμπεριφορά κατά την καύση των υλικών που χρησιμοποιούνται για την εσωτερική διαρρύθμιση ορισμένων κατηγοριών μηχανοκίνητων οχημάτων και η oδηγία 70/221/ΕΟΚ που αναφέρονται στις δεξαμενές υγρών καυσίμων και στις διατάξεις οπισθίας προφυλάξεως των μηχανοκίνητων οχημάτων και των ρυμουλκουμένων τους πρέπει να αναθεωρηθούν το συντομότερο δυνατόν για να βελτιωθούν οι διατάξεις πυρασφάλειας ».( βλ. Παράρτημα Ι παράγραφος 7.5.1)

5.4 Δήλωση του Συμβουλίου και της Επιτροπής σχετικά με τα καθίσματα με μέτωπο πλευρικώς

«Όπως έχει επί του παρόντος διατυπωθεί το σχέδιο οδηγίας, τα καθίσματα των οποίων το μέτωπο δεν είναι προς τα εμπρός ή προς τα πίσω επιτρέπονται για οχήματα κλάσεων ΙΙΙ και Β. Εν αναμονή των αποτελεσμάτων μελέτης που θα αναλάβει η Επιτροπή σχετικά με τα θέματα ασφάλειας αυτών των καθισμάτων, καθώς και του ζητήματος του κατά πόσον οι διατάξεις συγκράτησης (δηλαδή οι ζώνες ασφαλείας) θα μπορούσαν να τα καταστήσουν ασφαλέστερα, θα αποφασισθεί μελλοντικώς κατά πόσον πρέπει να απαγορευθούν καθίσματα με μέτωπο πλευρικώς.» (Βλέπε παράρτημα Ι σημείο 7.7.8.7).

5.5 Δήλωση της Επιτροπής όσον αφορά τον εργονομικό σχεδιασμό των χειριστηρίων του οδηγού

«Στο παρόν σχέδιο οδηγίας δεν υπάρχουν διατάξεις σχετικά με τον εργονομικό σχεδιασμό των χειριστηρίων του οδηγού. Η Επιτροπή θα προτείνει να επεκταθεί το πεδίο εφαρμογής της σχετικής οδηγίας για τα μηχανοκίνητα οχήματα που αφορά τη δυνατότητα προσπέλασης στα χειριστήρια, προκειμένου να καλύπτεται ο χώρος του θαλάμου οδήγησης των οχημάτων κατηγορίας M2 και M3.»

5.6 Δήλωση της Επιτροπής σχετικά με την "υπερδομή"

«Η Επιτροπή δηλώνει την πρόθεσή της να εκπονήσει τροποποίηση της παρούσας οδηγίας όσο το δυνατόν συντομότερα, προκειμένου να εισαχθούν απαιτήσεις σχετικά με την αντοχή της υπερδομής που θα ισχύουν για όλα τα οχήματα κλάσης ΙΙ και ΙΙΙ, περιλαμβανομένων των διώροφων οχημάτων, και προκειμένου να καταστεί δυνατή έγκριση ΕΚ τύπου της υπερδομής ως ιδιαίτερης τεχνικής ενότητας, καθώς και για να ευθυγραμμιστούν οι διατάξεις της παρούσας οδηγίας με εκείνες του κανονισμού αριθ. 66 της ΟΕΕ/ΗΕ.»

5.7 Δήλωση της Επιτροπής σχετικά με τις "μάζες και διαστάσεις"

«Η Επιτροπή δηλώνει ότι προτίθεται να εξασφαλίσει όσο το δυνατόν συντομότερα τη συνοχή μεταξύ των ορισμών και των τεχνικών απαιτήσεων της παρούσας οδηγίας και της οδηγίας 97/27/ΕΚ σχετικά με τις μάζες και διαστάσεις ορισμένων κατηγοριών μηχανοκίνητων οχημάτων και των ρυμουλκουμένων τους.»